**ΟΙ ΜΕΤΟΧΕΣ**

**⮚ Είδη των μετοχών**:

Ανάλογα με τη χρήση της η μετοχή διακρίνεται σε τρεις κατηγορίες:

**I.** **Επιθετική**: προσδιορίζει ως επίθετο ένα ουσιαστικό.

**II.** **Κατηγορηματική**: εξαρτάται από ρήμα ως άμεσο ή έμμεσο συμπλήρωμα

της έννοιας του.

**III.** **Επιρρηματική**: προσδιορίζει ως επιρρηματικός προσδιορισμός ένα ρήμα

ή ρηματικό τύπο.

**Ι. Επιθετικές Μετοχές:**
**Συνοδεύονται συνήθως από άρθρο και λειτουργούν ως επίθετα (προσδιορίζουν ουσιαστικά ή αντωνυμίες)**π.χ.

Μίσει **τοὺς κολακεύοντας.**

Αἱ πόλεις **αἱ δημοκρατούμεναι** τοῖς νόμοις **τοῖς κειμένοις** διοικοῦνται. (= Οι πόλεις που έχουν δημοκρατικό πολίτευμα διοικούνται με βάση τους νόμους που έχουν θεσπιστεί)

**ΙΙ. Κατηγορηματικές Μετοχές:**
Οι κατηγορηματικές μετοχές βρίσκονται δίπλα σε συγκεκριμένα ρήματα και στη μετάφραση συνοδεύονται από το ότι ή το να:

συντάσσονται με τα ρήματα:
**α)** **εἰμί**, **γίγνομαι**, **ὑπάρχω**, **δῆλος** **εἰμί**, **διαβιῶ**, **διατελῶ**, **λανθάνω** κ.ά.
**β)** όσα δηλώνουν: **έναρξη, λήξη, καρτερία, ανοχή, κάματο**
**γ)** όσα δηλώνουν: **αίσθηση, γνώση, μάθηση, μνήμη** και τα αντίθετά τους
**δ)** όσα δηλώνουν: **αγγελία, δείξη, έλεγχο**
**ε)** όσα δηλώνουν: **ψυχικό πάθος**
**στ)** τα ρήματα: **εὖ/καλῶς/δίκαια/κακῶς ποιῶ, χαρίζομαι, ἀδικῶ, νικῶ, περιγίγνομαι, κρατῶ, ἡττῶμαι, λείπομαι** κ.τ.ό.

**Ὁρῶ** σε **γράφοντα.** (=Σε **βλέπω** να **γράφεις**.)

**Οὐκ αἰσθάνεσθε** **ἐξαπατώμενοι**;(= Δεν **αντιλαμβάνεστε** **ότι** σας **εξαπατούν**;)

**Ἔχαιρεν** **ἀκούων** ταῦτα.(= **Χαιρόταν** **που άκουγε** (ή **να ακούει**) αυτά.)

Οὗτος **ἦρξεν** **ἀδικῶν** ἡμᾶς.(= Αυτός **άρχισε** **να** μας **αδικεί**.)

**ΙΙΙ. Επιρρηματικές Μετοχές:**
Οι επιρρηματικές μετοχές χρησιμοποιούνται ως επιρρηματικοί προσδιορισμοί και δηλώνουν επιρρηματικές σχέσεις. Έτσι διακρίνονται σε: α) χρονικές, β) υποθετικές, γ) αιτιολογικές, δ) τελικές (=του σκοπού), ε) εναντιωματικές στ) τροπικές.

Καὶ διὰ τοῦτο **ὀργισθεὶς** Ἀπόλλων κτείνει Κύκλωπας.(= **Επειδή** γι' αυτό **οργίστηκε** ο Απόλλωνας, σκοτώνει τους Κύκλωπες.)

Ἐπαιάνιζον **ἄμα** **πλέοντες**.(= Τραγουδούσαν τον παιάνα, **ενώ έπλεαν**.)

**Νικήσαντες** ἁπάντων τούτων ὑμεῖς κύριοι ἔσεσθε.(= **Αν** **νικήσετε**, θα είστε κύριοι όλων αυτών.)

Οἱ βάρβαροι ἀπῆλθον **οὐδὲν ἀποκρινόμενοι**.(= Οι βάρβαροι έφυγαν **χωρίς να δώσουν** καμιά απάντηση.)

Οὗτος ἥκει **ἀμφισβητήσων**.(= Αυτός έχει έρθει, **για να αμφισβητήσει**.)

**⮚Το Υποκείμενο της Μετοχής:**

Η επιρρηματική μετοχή ανάλογα με το υποκείμενό της διακρίνεται σε:

 α. **συνημμένη** μετοχή και

 β. **απόλυτη** μετοχή

α. **Συνημμένη** λέγεται μια μετοχή, όταν το υποκείμενό της δεν ανήκει

αποκλειστικά σ’ αυτήν, αλλά αποτελεί συντακτικό όρο της πρότασης μέσα στην

οποία βρίσκεται η μετοχή.

Οἱ στρατιῶται **ὁρῶντες**τά γιγνόμενα ἔφευγον πρός τά πλοῖα

β. **Απόλυτη** λέγεται μια μετοχή, όταν το υποκείμενό της δεν αποτελεί

συντακτικό όρο της πρότασης, αλλά ανήκει αποκλειστικά και μόνο στη μετοχή.

Ταῦτα ἐπράχθη **Κόνωνος στρατηγοῦντος**.

**Κρέοντος** **βασιλεύοντος** οὐ μικρὰ συμφορὰ κατέσχε Θήβας*.*